„Gyere ki, úgy nyakon b...szlak, hogy leszáll a fejed” – szólt Szilágyi György jobbikos képviselő Dömötör Csaba miniszterelnökségi államtitkárhoz az Országgyűlésben. A KDNP összehívná az ügy miatt a házbizottságot. Szilágyi György időközben bocsánatot kért szavaiért.

Veréssel fenyegette meg Szilágyi György jobbikos képviselő Dömötör Csabát, a Miniszterelnöki Kabinetiroda parlamenti államtitkárát hétfőn az Országgyűlésben – értesült a hirado.hu.

Dömötör Csaba a kormány nevében reagált a Jobbik napirend előtti felszólalására a bevándorlás és az alkotmánymódosítás ügyében. Ezt követően Szilágyi György az kiáltotta: „Gyere ki, úgy nyakon b...szlak, hogy leszáll a fejed” – írta a honlap.

Hollik István (KDNP) a házbizottság rendkívüli ülésének összehívását kezdeményezte az Országgyűlés hétfői ülésén Szilágyi György jobbikos képviselőnek a napirend előtti felszólalások alatt elhangzott bekiabálása miatt. Hollik István ügyrendi felszólalásában azzal érvelt: egy demokráciában a heves vita természetes, az azonban nem fér bele ezekbe, hogy egyes képviselők fizikai erőszakkal fenyegessenek meg másokat, márpedig szerinte Szilágyi György ezt tette Dömötör Csaba, a Miniszterelnöki Kabinetiroda parlamenti államtitkára felszólalása alatt. Az ülésen elnöklő Jakab István elmondta: a házbizottság várhatóan az ülésnap végén ül össze.

Szilágyi bocsánatot kért

Közleményben kért bocsánatot Szilágyi György jobbikos képviselő. „Nem kellett volna fideszes stílusban bekiabálnom” – áll az ellenzéki képviselő MTI-hez eljuttatott közleményében, amely szerint az államtitkár „arrogáns, nagyképű válaszában ismét hazugságok garmadáját mondta el a Jobbikkal kapcsolatban”, majd mutogatással folyamatosan provokálta a jobbikos képviselőket.

A vita hevében valóban a sajtóban is idézett bekiabálással válaszoltam. Ez az indulatból történt felkiáltás valóban sérti a Ház méltóságát. Bocsánatot kérek tehát a választópolgároktól, hogy a parlamentben Bayer Zsolt-i stílust használtam – fogalmazott Szilágyi György.

(MTI)